2023.2.7.
HU
Az Európai Unió Hivatalos Lapja
C 47/91 2022. július 6., szerda
R. mivel az ENSZ felmérései szerint a 18 és 29 év közötti boszniai polgárok 47 %-a fontolgatja akár az ideiglenes, akár a végleges kivándorlást, mert kiábrándult az otthoni kilátástalanság miatt; mivel az ENSZ Népesedési Alapja (UNFPA) jelentése szerint évente átlagosan 50 000–55 000 ember – főként szakmunkások és szakemberek – hagyja el Bosznia-Hercegovinát; S. mivel az elítélt háborús bűnösök hivatalos vagy nem hivatalos dicsőítése, az etnikai vagy vallási szegregáció és a hátrányos megkülönböztetés ellentétes az európai projekt lényegével; mivel sürgősen és ténylegesen meg kell tiltani a holokauszt, a népirtás, a háborús bűncselekmények és az emberiség elleni bűncselekmények tagadását; T. mivel Bosznia-Hercegovinát az 1992 és 1995 közötti háború óta jelenleg a legnagyobb instabilitás fenyegeti; mivel Bosznia-Hercegovina Boszniai Szerb Köztársaság entitásának néhány politikai vezetője lázító retorikát alkalmaz és destabilizáló tevékenységet folytat azzal a céllal, hogy előkészítsék az állami intézményekből való kivonulást (ideértve a hadsereget, az adórendszert és az igazságszolgáltatást) és független hatóságokat hozzanak létre, ami a daytoni békemegállapodás megsértését jelenti; mivel egyes külföldi politikai szereplők tevékenyen támogatják a Milorad Dodik vezette boszniai szerb vezetés bomlasztó és szeparatista törekvéseit; U. mivel a Tanács 2022.
március 18-án elfogadta a (KKBP) 2022/450 határozatot (9), amelyben meghosszabbítja a Bosznia-Hercegovina szuverenitását, területi integritását és alkotmányos rendjét vagy a daytoni békemegállapodást aláásó egyénekre vonatkozó meglévő szankciós keretet; V. mivel a Tanács rendszeresen kifejezésre juttatja, hogy támogatja Bosznia-Hercegovina szuverenitását, egységét és területi integritását; W. mivel a közvetlen és közvetett rosszindulatú külföldi beavatkozás és dezinformáció célja, hogy viszályt szítson a különböző közösségek között és destabilizálja a régiót, különösen az Ukrajna elleni orosz invázió fényében;
A demokratikus intézmények működése 1. hangsúlyozza, hogy az uniós csatlakozás ütemét a demokratikus intézmények megfelelő működésének garantálását célzó reformok végrehajtása határozza meg, és alapját a jogállamiság, a felelősségteljes kormányzás és az alapvető jogok képezik; 2. sürgeti Bosznia-Hercegovinát és annak valamennyi politikai szereplőjét, hogy mutassanak elkötelezettséget és tegyenek jelentős lépéseket az uniós tagság felé a 14 fő prioritás megvalósításának előmozdításával, különösen az igazságszolgáltatás függetlenségének helyreállítása, a jogállamiság, valamint annak értékei és elvei állami intézményeken belüli megerősítése, a korrupció és a szervezett bűnözés elleni küzdelem fokozása és kiterjesztése, a média szabadságának és a civil társadalom számára kedvező környezet biztosítása és támogatása, valamint a veszélyeztetett csoportok védelme révén; 3. helyteleníti, hogy több mint 25 évvel a háború befejezése után az ország még mindig a politikai elit által támogatott megosztottsággal, szeparatista kísérletekkel és nagyfokú korrupcióval néz szembe, ami a kilátástalanság miatt hozzájárul a nagyfokú agyelszíváshoz és a demográfiai hanyatláshoz; 4. üdvözli az EU–Bosznia-Hercegovina Stabilizációs és Társulási Parlamenti Bizottság 2021. június 17-i ülését és eljárási szabályzatának elfogadását, és hangsúlyozza, hogy inkluzív politikai párbeszéd és rendszeres együttműködés révén biztosítani kell annak működését; sajnálja azonban, hogy a boszniai partnerek nem mutattak valódi elkötelezettséget a konstruktív parlamenti együttműködés proaktív kialakítása iránt, holott az hozzájárulna a 14 kulcsfontosságú prioritás 3. prioritásához; 5. megismétli, hogy egyértelműen támogatja Bosznia-Hercegovina európai integráció révén megvalósuló polgári demokratikus átalakulását, amely az egységen, a szuverenitáson és a területi integritáson alapul, és amelynek alapját az alkotmányban rögzített, valamennyi boszniai-hercegovinai polgárral szembeni egyenlő és megkülönböztetéstől mentes bánásmód elve képezi, az Emberi Jogok Európai Bíróságának határozataival összhangban;
(9)
HL L 91., 2022.3.18., 22. o.